Tallknusernes dom: Slik ender Eliteserien

Datamaskiner har simulert sesongavslutningen 50.000 ganger.

Ole Gunnar Solskjær, Rini Coolen, Lars Arne Nilsen og Kjetil Rekdal har alle mye å spille for. Bildbyrån

4. okt. 2018 14:23 Sist oppdatert 4. oktober 2018

Både Rosenborg og Brann gikk på en smell i forrige serierunde. Førstnevnte ble utspilt av rival Molde og tapte 0–1. Brann misbrukte sin mulighet til å kappe inn på forspranget til RBK og gikk på en smell i Tromsø.

Fire poeng skiller lagene. Seks runder gjenstår. Men hvordan ender det til slutt?

Fakta Tabellen 1. Rosenborg – 52 2. Brann – 48 3. Molde – 43 4. Haugesund – 41 5. Ranheim – 38 6. Vålerenga – 36 7. Odd – 34 8. Tromsø – 33 9. Sarpsborg – 32 10. Kristiansund – 31 11. Bodø/Glimt – 27 12. Strømsgodset – 26 13. Lillestrøm – 25 14. Stabæk – 23 15. Start – 23 16. Sandefjord – 15 Vis mer

Fikk du med deg denne? Bredeli etter møtet med «knust» Nora Mørk: – Har aldri hørt henne bruke de ordene før

RBK er soleklar favoritt

Norsk Regnesentral har gjort utregningene på hvordan Eliteserien ender. Det er dyster lesning for bergensere. For skal vi tro dem, er sannsynligheten for RBK-jubel veldig stor, mens den er tilsvarende liten for at gullet ender i Bergen.

Her er status i gullkampen før avslutningen:

Rosenborg – 80,9 prosent.

Brann – 18 prosent.

Molde – 0,9 prosent.

Også Haugesund trekkes inn i beregningen, men der er sannsynligheten minimal: Under 0,1 prosent kommer Norsk Regnesentral frem til.

Issam Jebali og Rosenborg er favoritter til å ta gull. Her feirer driblefanten etter å ha senket Vålerenga på overtid. VEGARD WIVESTAD GRØTT / BILDBYRÅN NORWAY

Brann fikk muligheten til å kappe inn forspranget til RBK, men klarte ikke få med seg poeng fra Tromsø. FREDRIK VARFJELL / BILDBYRÅN NORWAY

Fakta Slik regnes tallene ut: De gjenværende kampene spilles 50.000 ganger på en datamaskin og beregner 50.000 tilsvarende tabeller. Deretter telles det opp hvor mange ganger Rosenborg kommer på førsteplass, annenplass og så videre. Dette gir sannsynligheten for plassering for hvert enkelt lag. Det samme gjøres for enkeltkamper.

For å forklare datamaskinen hvordan den skal spille de 50.000 kampene, er det laget en statistisk modell for utfallet av en fotballkamp mellom to lag. I denne modellen har hvert lag et styrketall. Modellen tar også hensyn til en hjemmebanefordel, men ikke eventuell formutvikling. Den (relative) hjemmebanefordelen er den samme for alle lag.

Styrketallene og hjemmebanefordelen er ukjente størrelser som tallfestes ved hjelp av resultatene i kampene som er spilt hittil i år. Modellen tar hensyn til hvilke lag som har spilt mot hverandre, så en seier over et godt lag er bedre enn en like stor seier over et dårligere lag. En stor seier er dessuten bedre enn en ettmålsseier. Det kan ha skjedd mye med et lag fra en sesong til neste.

Rangering av lagene basert på styrketallene kan avvike noe fra tabellsituasjonen, fordi det tas hensyn til hvem som har møtt hvem og fordi også målforskjell har betydning for beregning av styrketallene. Modellen mener derfor at Rosenborg er årets beste lag (styrketall 100), mens Brann ligger et hakk under på annenplass (styrketall 97). Kilde: Norsk Regnesentral Vis mer

Mange medaljekandidater

Ifølge tallene er det flere lag som kjemper om medalje. At Rosenborg og Brann stikker av med to av dem er nesten gitt, men også Molde og Haugesund gis gode muligheter. Deretter følger Ranheim og Vålerenga.

Rosenborg – >99,9 %

Brann – 97,5 prosent

Molde – 65,4 prosent

Haugesund – 29 prosent

Ranheim – 5,6 prosent

Vålerenga – 1,6 prosent

Odd – 0,3 prosent

Tromsø 0,2 prosent

Sarpsborg 0,1 prosent

Kristiansund – <0,1 prosent

Erling Braut Haaland (til høyre), Ole Gunnar Solskjær og Molde kjørte over Rosenborg i helgen. De gis store sjanser for å ta medalje i Eliteserien. VEGARD WIVESTAD GRØTT / BILDBYRÅN NORWAY

Vil du bli bedre? Her er toppspillernes beste tips

Hvem berger plassen?

I bunnen av tabellen ligger det an til drama. Sandefjord virker fortapt nederst på tabellen, mens det kan bli en knallhard kamp mellom blant andre Start, Stabæk og Lillestrøm om å unngå nedrykk. Heller ikke Bodø/Glimt og Strømsgodset på plassene over bør føle seg helt trygge.

Slik er sannsynligheten for direkte nedrykk for de forskjellige klubbene, ifølge Norsk Regnesentral:

Tromsø – <0,1 prosent

Sarpsborg – <0,1 prosent

Kristiansund – <0,1 prosent

Bodø/Glimt 4,5 prosent

Strømsgodset 5,9 prosent

Lillestrøm 16,4 prosent

Stabæk – 30,5 prosent

Start – 44,1 prosent

Sandefjord – 98,1 prosent

Sannsynligheten for resten av lagene er lik eller tilnærmet null, skriver regnesentralen.

Skal man tro tallene, er det enda flere som bør frykte en plass på kvalik, og en duell med ett lag fra nest øverste nivå om spill i Eliteserien i 2019.

Kjetil Rekdal og hans Start ligger i skrivende stund på en 15. plass, som vil si direkte nedrykk. JON OLAV NESVOLD / BILDBYRÅN NORWAY

Slik ser tallene ut:

Vålerenga – <0,1 prosent

Odd – <0,1 prosent

Tromsø – <0,1 prosent

Sarpsborg 0,1 prosent

Kristiansund – 0,5 prosent

Bodø/Glimt – 9,6 prosent

Strømsgodset – 11,5 prosent

Lillestrøm – 23,3 prosent

Stabæk – 26,8 prosent

Start – 26,3 prosent

Sandefjord – 1,4 prosent

Har gjort endringer i utregningene

– Jeg synes tallene virker veldig fornuftige. Vi har tatt hensyn til hvem som møter hvem i de nåværende kampene. Nå mot slutten av sesongen så betyr det litt. Uten å ha gått inn på det i detalj, så er det viktigere jo færre kamper som er igjen, sier Anders Løland, assisterende forskningssjef i Norsk Regnesentral.

De har gjort små endringer i modellen de tidligere har brukt. Planen var å ta hensyn til form, men de klarte ikke finne en klar tendens i dataene som kunne brukes. Dermed har de gjort en annen vri. Hvert lag gis et styrketall som skal oppsummere kvaliteten. Nå har regnesentralen tatt høyde for at lagene ikke alltid leverer til sitt ytterste.

– Si RBK har et styrketall på 100. Tidligere brukte vi 100 i hver simulering. Nå simulerer vi, og de kan få 100, 103, 97. I noen simuleringer kan Brann ha høyere styrketall enn Rosenborg. Effektene av det kan ligne litt på formutvikling, forklarer Løland.

Noen variabler får de likevel ikke tatt med når de kommer frem til sannsynlighetene.

– Modellen ser ikke hvem som har noe å spille for for eksempel, men det kan jo være et lag ikke har noe å spille for, men er veldig motivert likevel.